**UŽDAROSIOS AKCINĖS BENDROVĖS**

**„GIRAITĖS VANDENYS”**

**2018 M. PRANEŠIMAS**

2019 m. kovo 13 d.

**1. *Objektyvi įmonės būklės, veiklos vykdymo ir plėtros apžvalga, pagrindinių rizikos rūšių ir neapibrėžtumų, su kuriais įmonė susiduria, apibūdinimas***

Uždaroji akcinė bendrovė „Giraitės vandenys“ yra Kauno rajono savivaldybės kontroliuojama įmonė, įmonės steigėja ir visų akcijų savininkė – Kauno rajono savivaldybė. UAB „Giraitės vandenys“ (toliau Bendrovė) vykdo veiklą nuo 1992 metų. Ataskaitinis laikotarpis, už kurį parengtas metinis pranešimas – 2018 m. Bendrovės finansiniai metai sutampa su kalendoriniais.

Bendrovės adresas: Topolių g. 5, Giraitės k., Užliedžių sen., Kauno rajono savivaldybė.

UAB „Giraitės vandenys“ veiklos rūšys: geriamojo vandens tiekimas ir nuotekų tvarkymas (Valstybinės kainų ir energetikos kontrolės komisijos 2015-05-28 nutarimu Nr. O3-339 ir 2016-06-21 nutarimu Nr. O3-189 išduota Geriamojo vandens tiekimo ir nuotekų tvarkymo veiklos licencija Nr. L7-GVTNT-21); nuotekų išvežimas asenizacinėmis transporto priemonėmis; paviršinių (lietaus) nuotekų tvarkymas.

Gyventojams ir organizacijoms geriamasis vanduo tiekiamas iš 69 vandenviečių, eksploatuojama ir prižiūrima 140 artezinių gręžinių, 39 geriamojo vandens gerinimo stotys, 26 nuotekų valymo įrenginiai ir 85 nuotekų siurblinės.

Paviršinių nuotekų tvarkymas – veikla, kurią dalinai finansuoja Kauno rajono savivaldybė. 2018 m. patikėjimo teise perduoti eksplotuoti lietaus nuotekų tinklai (Biruliškių k, Garliavos m., Kauno LEZ, Ramučių k., Lapių mst., Čekiškės k., Ringaudų k., Kulautuvos mst.).

UAB „Giraitės vandenys“ 2018 m. gruodžio 31 d. įstatinis kapitalas – 5 897 370,40 Eur.

Įstatinis kapitalas 2017 m. gruodžio 31 d. sudarė 4 666 318 Eur, Kauno rajono savivaldybės taryba 2018-06-28 sprendimu Nr. TS-186 padidino Bendrovės įstatinį kapitalą piniginiais įnašais, t. y. Kauno rajono savivaldybės biudžeto ir Savivaldybės aplinkos apsaugos rėmimo specialiosios programos lėšomis, skirtomis geriamojo vandens tiekimo ir nuotekų tvarkymo infrastruktūros objektams projektuoti, įrengti (įsigyti) ir atnaujinti iš viso 1231052,32 Eur ir išleido 4 245 008 paprastąsias vardines 0,29 Eur nominalios vertės akcijas, kurių emisijos kaina lygi nominaliai vertei. Visos išleistos akcijos priklauso Kauno rajono savivaldybei**.**

Praėjusių finansinių metų pabaigoje bendrovėje dirbo 94 darbuotojai, ataskaitinių metų pabaigoje – 90.

UAB „Giraitės vandenys“ 2018 finansinius metus baigė, kaip ir buvo planuota, stabilios finansinės būklės. Skolų biudžetui, valstybinio socialinio draudimo fondui, energijos tiekėjams neturi.

Ataskaitiniais metais vartotojai pateikė 77 paklausimus ir skundus dėl geriamojo vandens tiekimo ir nuotekų tvarkymo paslaugų teikimo. Į visus nusiskundimus nedelsiant sureaguota ir atsakyta.

Vykdant ilgametę geriamojo vandens kokybės gerinimo programą 99 procentai tiekiamo geriamojo vandens atitinka Lietuvos higienos normos HN 24:2003 reikalavimus (HN 24:2003 „Geriamojo vandens saugos ir kokybės reikalavimai“ patvirtinta LR Sveikatos apsaugos ministro 2003-07-23 įsakymu Nr. V-455). Kiekvienais metais vis daugiau gyventojų aprūpinama geriamuoju vandeniu, atitinkančiu kokybės reikalavimus. Bendrovės tiekiamas geriamasis vanduo valomas 39 vandens gerinimo stotyse.

2018 m. gyventojams ir organizacijoms parduota 1097,44 tūkst. m3 geriamojo vandens, tai yra – 118,44 tūkst. m3 (12,1 %) daugiau, negu 2017 m. Surinkta nuotekų iš visų paslaugos vartotojų – 822,07 tūkst. m3, tai yra – 72,87 tūkst. m3 (9,7 %) daugiau, negu 2017 m.

Geriamojo vandens pardavimai ir nuotekų tvarkymo apimtys 2018 m. padidėjo dėl naujų abonentų prisijungimo. Vykdant ES lėšomis vandens ir nuotekų tinklų plėtrą bei gyventojams statant naujus individualius namus ir jungiantis prie bendrovės veikiančios infrastruktūros per 2018 m. geriamojo vandens ir nuotekų tvarkymo paslaugų abonentų skaičius padidėjo iš viso 384 (1190 gyventojų).

UAB „Giraitės vandenys“ 2018 m. veiklos planas buvo pateiktas svarstant 2017 m. finansinių ataskaitų rinkinį. 2018 m. veiklos plane numatyti darbai iš esmės įvykdyti.

Bendrovė ataskaitiniais 2018 m. gavo 44 560 Eur pajamų daugiau negu praėjusiais metais. Pajamų didėjimą lėmė pardavimų apimčių didėjimas (didėjant abonentų skaičiui ir gerėjant paslaugų kokybei). Vykdant ilgametę geriamojo vandens kokybės gerinimo programą kasmet patiekiama vis daugiau geriamojo vandens, atitinkančio nustatytą higienos normą (HN 24:2003). 2018 m. pasiekėme, kad 99 proc. tiekiamo geriamojo vandens atitinka nustatytą higienos normą.

Išgautas ir patiektas didesnis geriamojo vandens kiekis vartotojams, daugiau surinktų bei išvalytų nuotekų. Tai sąlygojo ir didesnes sąnaudas. 2018 m. Bendrovės sąnaudos didėjo ir dėl infrastruktūros plėtros bei investicinių projektų įgyvendinimo.

Ataskaitiniais metais buvo daug dirbama, įgyvendinant ES Sanglaudos fondo lėšomis vykdytų ir užbaigtų Nemuno aukštupio investicinių projektų stebėsenos *(Bendrovės įsipareigojimas dėl gyventojų prisijungimo prie naujai sukurtos infrastruktūros)* rodiklius – prie naujai paklotų vandentiekio ir nuotekų tinklų buvo prijungiami gyventojai ir organizacijos:

■ ES Projektas „Vandens tiekimo ir nuotekų tvarkymo infrastruktūros renovavimas ir plėtra Kauno rajone (Karmėlavoje ir Ramučiuose, Raudondvaryje, Neveronyse, Vilkijoje, Šlienavoje)“ (projekto kodas Nr. VP3-3.1-AM-01-V-02-025). 1 lentelėje pateikiame projekto Nr. VP3-3.1-AM-01-V-02-025 gyventojų prisijungimo prie naujai įrengtų vandentiekio ir nuotekų tinklų rezultatus 2018 m. gruodžio 31 d.

1 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| **Projektas Nr.VP3-3.1-AM-01-V-02-025**  **„Vandens tiekimo ir nuotekų tvarkymo infrastruktūros renovavimas ir plėtra Kauno rajone (Karmėlavoje ir Ramučiuose, Neveronyse, Raudondvaryje, Vilkijoje, Šlienavoje)“** | | | | | | | |
| **EEil. Nr.** | **Gyvenvietės** | **Siektinas gyventojų prisijungimo rodiklis (3,2)** | | **Iki 2018.12.31 iš viso pajungta gyventojų** | | | |
| **Vanduo** | **Nuotekos** | **Vanduo** | **%** | **Nuotekos** | **%** |
| 1. | Vilkija | - | 406 | - | - | 461 | 113 |
| 2. | Raudondvaris | 173 | 890 | 213 | 123 | 757 | 85 |
| 3. | Neveronys | 602 | 605 | 425 | 71 | 435 | 72 |
| 4. | Karmėlava ir Ramučiai | 912 | 1318 | 827 | 91 | 1520 | 115 |
| 5. | Ramučiai | 54 | 243 | 37 | 68 | 228 | 94 |
| 6. | Šlienava | - | 144 | - |  | 89 | 62 |
| **Iš viso** | | **1741** | **3606** | **1502** | 84 | **3490** | **97** |

Šio projekto siektinus prisijungimo rodiklius planuojame pasiekti per 2019 m.

■ ES Projektas „Vandens tiekimo ir nuotekų tvarkymo infrastruktūros renovavimas ir plėtra Kauno rajone (Zapyškyje, Kluoniškiuose, Dievogaloje, Kačerginėje, Karmėlavoje, Ramučiuose, Raudondvaryje)“, (projekto kodas Nr. VP3-3.1-AM-01-V-01-056). 2 lentelėje pateikiame šio projekto gyventojų prisijungimo prie naujai įrengtų vandentiekio ir nuotekų tinklų rezultatus 2018 m. gruodžio 31 d.

2 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| **Projektas Nr.VP3-3.1-AM-01-V-02-056**  **„Vandens tiekimo ir nuotekų tvarkymo infrastruktūros renovavimas ir plėtra Kauno rajone (Zapyškyje, Kluoniškiuose, Dievogaloje, Kačerginėje, Karmėlavoje, Ramučiuose, Raudondvaryje)“** | | | | | | | |
| **EEil. Nr.** | **Gyvenvietės** | **Siektinas gyventojų prisijungimo rodiklis (3,2)** | | **Iki 2018.12.31 iš viso pajungta**  **gyventojų** | | | |
| **Vanduo** | **Nuotekos** | **Vanduo** | **%** | **Nuotekos** | **%** |
| 1. | Karmėlava | 54 | 54 | 205 | 380 | 209 | 387 |
| 2. | Ramučiai | 141 | 586 | 71 | 50 | 543 | 93 |
| 3. | **Zapyškio aglomeracija** (Zapyškis, Kluoniškiai, Dievogala, Kačerginė): |  |  |  |  |  |  |
| 3.1 | Zapyškis, Kluoniškiai, Dievogala | 141 | 1123 | 96 | 68 | 744 | 66 |
| 3.2 | Kačerginė | 858 | 858 | 735 | 86 | 815 | 95 |
| **Iš viso** | | **1194** | **2621** | **1107** | **93** | **2311** | **88** |

Projekto siektinus prisijungimo rodiklius planuojame pasiekti 2019 m.

Prisijungimo rodiklių įgyvendinimas – pagrindinis 2019 m. Bendrovės veiklos tikslas. Tam naudojamos įvairios priemonės, kaip pagalba gyventojams parengiant prisijungimo projektus, nemokamos konsultacijos, suteikiama galimybė sudarant trišalę sutartį su Rangovu apmokėti už įvado ar išvado įrengimo darbus išsimokėtinai.

**Pagrindiniai įmonės neapibrėžtumų ir rizikos faktoriai:**

▪ Arti Kauno esančių gyvenviečių (didesnių gyventojų skaičiumi) vandentiekio ir nuotekų tvarkymo tinklų prijungimas prie Kauno miesto tinklų;

▪ Prie Bendrovės tinklų naujai prijungiamose gyvenvietėse nepatenkinama geriamojo vandens teikimo ir nuotekų tvarkymo infrastruktūros būklė, dažnai šiose gyvenvietėse nuotekos visai nebuvo tvarkomos; reikalingos didelės investicijos, kad gyventojams būtų teikiamos būtinos paslaugos.

▪ Rizikos faktoriai dėl galimo spartaus kainų didėjimo: jeigu ir toliau prie Kauno miesto esančios didelės ir pelningos (vandentvarkos požiūriu) gyvenvietės bus prijungiamos prie Kauno miesto tinklų, nuošalesnėms savivaldybės gyvenvietėms vandens ir nuotekų kainos ženkliai didės. Būtina įvertinti šių priemonių nuostolingumą Kauno rajono savivaldybės gyventojams, galbūt ir kompensacinio mechanizmo taikymą**.** Šiuo metu yra taikomas šios kompensacinės priemonės, kurios leidžia sumažinti geriamojo vandens ir nuotekų tvarkymo kainas:

1. 2019 m. sausio 31 d. Kauno rajono savivaldybės taryba sprendimu Nr. TS-8 atleido Bendrovę nuo 2018 m. nekilnojamojo turto mokesčio už 68052 Eur. Nekilnojamojo turto mokestis yra skaičiuojamas tik nuo vandens tiekimo objektų vidutinės rinkos vertės, o vadovaujantis Lietuvos Respublikos Vyriausybės 2005 m. gruodžio 22 d. nutarimu Nr. 1395 Nekilnojamojo turto mokesčiu neapmokestinami aplinkos apsaugai ir priešgaisrinei apsaugai naudojamas nekilnojamasis turtas ir bendros paskirties objektai. Šis sprendimas leido sumažinti geriamojo vandens kainą 0,07 Eur/m3 .

2. 2019 m. sausio 31 d. Kauno rajono savivaldybės taryba sprendimu Nr. TS-07 atleido Bendrovę nuo valstybinės žemės nuomos mokesčio 13 497,60 Eur. Tai leido sumažinti geriamojo vandens kainą 0,01 Eur/m3, nuotekų – 0,01 Eur/m3.

Šie sprendimai leido sumažinti geriamojo vandens kainą 8 procentais nuotekų tvarkymo kainą – 0,7 procento.

▪ Dėl didelės Kauno rajono savivaldybės gyvenamųjų namų ir pramonės plėtros kai kuriose vietovėse (Užliedžiai, Giraitė, Karmėlava, Ramučiai, Voškonys) artimiausiu metu gali pritrūkti geriamojo vandens išteklių, kartu reikia plėsti nuotekų tvarkymo infrastruktūrą.

***2. Finansinių ir nefinansinių veiklos rezultatų analizė, su aplinkosaugos ir personalo klausimais susijusi informacija***

Pagrindiniai bendrovės ataskaitinių metų finansinės veiklos rezultatai ir jų palyginimas su praėjusiais metais pateikti 3 lentelėje.

3 lentelė (Eurais)

|  |  |  |  |
| --- | --- | --- | --- |
| **Eil. Nr.** | **Rodiklių pavadinimas** | **2018 m.** | **2017 m.** |
| 1. | Ilgalaikis turtas | 24 643 047 | 21 503 017 |
| 2. | Įstatinis kapitalas | 5 897 370 | 4 666 318 |
| 3. | Pelnas (nuostolis) | (84 088) | (20 515) |
| 4. | Darbo užmokestis | 706 933 | 651 750 |
| 5. | Vidutinis mėn. vieno darbuotojo atlyginimas | 677 | 624 |
| 6. | Darbuotojų skaičius | 90 | 94 |
| 7. | Vandens tiekimas ir nuotekų tvarkymas (pelnas +, nuostolis -) | -118 126 | -34 236 |
| 8. | Kitos paslaugos (pelnas +, nuostolis -) | 10 179 | 15 791 |
| 9. | Finansinė veikla (pelnas +, nuostolis -) | 23 859 | -2 070 |
| 10. | Pardavimo pajamos iš viso: | 1 912 608 | 1 899 840 |
|  | iš jų: vandens tiekimo ir nuotekų šalinimo pajamos | 1 900 524 | 1 884 391 |
|  | pardavimų ir paslaugų pajamos | 12 084 | 15 449 |
| 11. | Finansinės veiklos pajamos ir IT pardavimo pelnas | 38 779 | 6 987 |
| 12. | **Iš viso pajamų (10 eil.+11 eil.)** | **1 951 387** | **1 906 827** |
| 13. | Vandens tiekimo ir nuotekų tvarkymo sąnaudos | 1 806 216 | 1 649 896 |
| 14. | Bendrosios ir administracinės sąnaudos | 212 434 | 268 731 |
| 15. | Pardavimų ir paslaugų sąnaudos | 1 905 | 661 |
| 16. | Palūkanų sąnaudos | 14920 | 8 054 |
| 17. | **Iš viso sąnaudų** | **2 035 475** | **1 927 342** |
| 18. | Vartotojų skolos iš viso: | 255 489 | 271 860 |
| 19. | iš jų: gyventojų | 217 330 | 225 945 |
| 20. | organizacijų | 38 159 | 45 915 |
| 21. | Mokėtinos sumos ir įsipareigojimai: | 1 720 972 | 2 069 006 |
| 22. | iš jų: tiekėjams | 427551 | 225 188 |

2018 m. gauta 1 951 387 Eur pajamų, iš jų: iš geriamojo vandens tiekimo ir nuotekų tvarkymo paslaugų –1 900 524 Eur, iš kitos veiklos – 50863 Eur. Pajamos 2018 m., palyginus su 2017 m., padidėjo 44 560 Eur.

Bendrovė 2018 m. patyrė 2 035 475 Eur sąnaudų, iš jų: geriamojo vandens tiekimo ir nuotekų tvarkymo veikloje patirta 1 806 216 Eur sąnaudų, kitoje veikloje – 16 825 Eur. Sąnaudos 2018 m., palyginus su 2017 m., padidėjo. Padidėjo sąnaudos šių straipsnių:

▪ Darbo užmokestis, palyginus su 2017 m., padidėjo 55183 Eur. LR Vyriausybei didinant minimalią mėnesio algą (ir minimalų valandinį atlygį) padidėjo vandenviečių ir nuotekų valymo įrenginių operatoriams priskaitomas darbo užmokestis – 19381 Eur (27 operatoriai, įvertintas padidintas darbo užmokestis už dirbtą laiką nakties metu ir švenčių dienomis). Didėjant minimaliai mėnesio algai buvo padidintas darbo užmokestis aukštos kvalifikacijos darbuotojams, operatyvinio remonto personalui ir kitiems darbtuotojams, jiems per metus priskaityta darbo užmokesčio 35 802 Eur daugiau;

• ilgalaikio turto nusidėvėjimo sąnaudos didėja 33644 Eur dėl naujai pastatytų, Bendrovės nuosavybės teise valdomų objektų (per 2016–2018 m. pastatyta 15 vandens kokybės gerinimo stočių, įrengta 15 artezinių gręžinių, įrengta po 5 km naujų vandens ir nuotekų šalinimo tinklų, įsigytos 9 transporto priemonės);

▪ Padidėjus geriamojo vandens pardavimų apimtims 36 % padidėjo vandens išteklių mokestis, kurio 2017 m. į valstybės biudžetą buvo sumokėta 44372 Eur, o 2018 m. – 60560 Eur.

• Remonto ir eksploatacinių medžiagų bei paslaugų ir darbų pagal sutartis sąnaudos 2017–2018 m. padidėjo 98 474 Eur. 2018 m remontuota 19 artezinių gręžinių, buvo remontuojami vandens kokybės gerinimo įrenginiai, veikiantys jau 10-11 m. Dėl eksploatuojamų senų tinklų padidėjo avarijų skaičius trąsose.

▪ Tiekiamo geriamojo vandens laboratorinių tyrimų paslaugų sąnaudos didėja 25,05 tūkst. Eur, nuotekų laboratorinių tyrimų – 4,84 tūkst. Eur. Vadovaujantis galiojusiu LR Sveikatos apsaugos ministro 2003 m. liepos 23 d. įsakymu Nr. V-455 patvirtinta Lietuvos higienos norma HN 24:2003 „Geriamojo vandens saugos ir kokybės reikalavimai“, t. y. iki 2017 m. pabaigos Bendrovei buvo leidžiama iki 50 procentų sumažinti geriamojo vandens saugos ir kokybės rodiklių tyrimų skaičių. Nuo 2018 m. pradžios vadovaujantis LR Sveikatos apsaugos ministro 2017 m. spalio 25 d. įsakymu Nr. V-1220 patvirtinta Lietuvos higienos norma HN 24:2017 „Geriamojo vandens saugos ir kokybės reikalavimai“, Kauno valstybinė maisto ir veterinarijos tarnyba suderino UAB „Giraitės vandenys“ vandentiekio skirstomuoju tinklu vartotojams viešai tiekiamo geriamojo vandens programinės priežiūros planą 2018 m., kuriame nustatytas dvigubai didesnis mėginių ėmimo ir tyrimų skaičius. 2018 m., palyginus su 2017 m., padidėjo 13,5 proc. ir geriamojo vandens ir nuotekų laboratorinių tyrimų paslaugos kaina.

UAB „Giraitės vandenys“ 2018 m. pabaigoje dirbo 90 darbuotojų iš jų: vandentvarkos objektų eksploatacijos ir remontų srityje 65 darbuotojai, administracijoje – 9, kiti specialistai, įskaitant padalinių vadovus – 16.

**3. Metinėse finansinėse ataskaitose pateiktų duomenų nuorodos ir papildomi paaiškinimai**

Mokėtinos sumos ir įsipareigojimai 2018-12-31 iš viso sudarė 1 720 972 Eur, iš kurių didžiąją dalį įsipareigojimų (804 976 Eur) sudarė įsipareigojimai Akcininkui (tai Bendrovei turtui įsigyti (kapitalui formuoti) skirtos biudžeto lėšos, pagal Savivaldybės biudžeto lėšų naudojimo sutartį). Mokėtinos sumos akcininkui sumažėjo, nes Kauno rajono savivaldybės taryba 2018-06-28 sprendimu TS-186 padidino Bendrovės įstatinį kapitalą piniginiais įnašais 1 231 052 Eur.

Kitos mokėtinos sumos sudaro 915 996 Eur, iš jų skolos tiekėjams – 427 551 Eur. Skolos tiekėjams padidėjo 202363 Eur. Pagrindinė skolų padidėjimo priežastis – padidėjusios skolos rangovams, kurie atlieka projekto „Vandens tiekimo ir nuotekų tvarkymo infrastruktūros plėtra Kauno raj. (2014-2020 m. I etapas)“ rangos darbus – 163416 Eur. Dėl pradėto vykdyti Voškonių jungtinio projekto skolos padidėjo 57978 Eur.

Per ataskaitinius metus geriamojo vandens ir nuotekų tvarkymo paslaugų pirkėjų skola sumažėjo16 371 Eur. Gyventojų įsiskolinimas už paslaugas sumažėjo 8 615 Eur ir ataskaitinio laikotarpio pabaigoje yra 217 330 Eur. Organizacijų skola už paslaugas ataskaitinio laikotarpio pabaigoje sumažėjo 7 756 Eur ir sudaro 38 159 Eur.

Siekiant išieškoti uždelstas skolas, taikomi įvairūs išieškojimo būdai: informuota telefonu apie 1560 vartotojų, el. laiškais apie 380 vartotojų, parašyta 2770 registruotų ir neregistruotų laiškų, perduoti 485 prašymai skolų išieškojimo bendrovei „Sergel“, sudaryta 10 skolos grąžinimo sutarčių, pateikti 35 ieškiniai teismui ir teismo vykdomieji raštai antstoliams.

Išieškoti skolas iš įmonių, kurioms yra paskelbta ir užbaigta bankroto procedūra ir įmonė išregistruota iš Juridinių asmenų registro teisinių galimybių nėra. Tokios skolos palaipsniui nuvertinamos.

Kitos gautinos sumos yra 79728 Eur, iš kurių didžiausią dalį sudaro: gyventojų skola už įvadų įrengimą bei kt. atliktus darbus – 19 737 Eur, Povilo Giedrio įskola 29220 Eur už nuotekų surinkimą ir išvežimą asenizacinėmis mašinomis iš Ginėnų k. nuotekų sistemos ir kitos. Skolos palaipsniui mažėja.

***4. Visų įmonės įsigytų ir turimų savų akcijų skaičius, jų nominalioji vertė ir įstatinio kapitalo dalis, kurią tos akcijos sudaro***

Visos akcijos priklauso Kauno rajono savivaldybei.

Savivaldybės akcijų skaičius – 20 335 760 akcijų, vienos akcijos nominali vertė– 0,29 Eur.

Įstatinio kapitalo dalis, kurią tos akcijos sudaro – 5 897 370 Eur.

Per ataskaitinį laikotarpį įstatinis kapitalas buvo didintas. Paskutinė bendrovės įstatų redakcija 2018 m. rugpjūčio 20 d. įregistruota Juridinių asmenų registre.

**5. *Per ataskaitinį laikotarpį įsigytų ir perleistų savų akcijų skaičius, jų nominalioji vertė ir įstatinio kapitalo dalis, kurią tos akcijos sudaro***

Per ataskaitinį laikotarpį savų akcijų nebuvo įsigyta.

**6. *Informacija apie savų akcijų, jeigu jos įsigyjamos ar perleidžiamos už užmokestį, apmokėjimą***

Apmokėjimas už savas akcijas, įsigyjant jas už užmokestį, nebuvo vykdomas.

**7. *Įmonės savų akcijų įsigijimo per ataskaitinį laikotarpį priežastys***

Apmokėjimas už savas akcijas, įsigyjant jas už užmokestį, nebuvo vykdomas.

**8. *Informacija apie įmonės filialus ir atstovybes***

Bendrovė filialų ir atstovybių neturi.

**9*. Informacija apie svarbius įvykius, įvykusius po finansinių metų pabaigos***

1.Vadovaujantis Lietuvos Respublikos geriamojo vandens tiekimo ir nuotekų tvarkymo įstatymo 34 straipsnio nuostatomis, Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodika ir Kauno rajono savivaldybės tarybai patvirtinus 2019–2021 m. bendrovės veiklos planą (Kauno rajono savivaldybės tarybos 2018-10-25 sprendimas Nr. TS-286 „Dėl uždarosios akcinės bendrovės „Giraitės vandenys“ 2019–2021 m. veiklos plano patvirtinimo“), Bendrovė suskaičiavo geriamojo vandens tiekimo, nuotekų tvarkymo bei paviršinių nuotekų tvarkymo paslaugų bazines kainas. Kainų projektas pateiktas derinti Valstybinei kainų ir energetikos kontrolės komisijai. Savivaldybė apie apskaičiuotas naujas bazines kainas ir pateiktas derinti Komisijai informuota.

2. Įgyvendinant ES fondų paramos lėšomis investicinį projektą „Vandens tiekimo ir nuotekų tvarkymo infrastruktūros atnaujinimas ir plėtra Kauno rajone (2014–2020 m. I etapas)” UAB „Kauno dujotiekio statyba“ nevykdė 2017 m. gegužės 18 d. rangos darbų sutarties Nr. 2017/05/15-R. Rangovas nesilaikė sudaryto darbų grafiko ir nevykdė įsipareigojimų. 2017 m. buvo išmokėtas avansas, darbų atlikta už mažesnę sumą. UAB „Kauno dujotiekio statyba“ rangos sutartis buvo apdrausta UAB „Lietuvos draudimas“ . Bendrovė kreipėsi į draudimo bendrovę dėl avanso draudimo ir atlikimo grantijos atlyginimo. Per atskaitinį laikotarpį AB „Lietuvos draudimas“ pervedė atlikimo garantijos draudimo išmoką 34095,76 Eur, avansinio draudimo išmoką 46 200,12 Eur pagal 2019 m. vasario 18 d. Vilniaus apygardos teismo nutartį. Iš viso AB „Lietuvos draudimas“ apmokėjo 145295,88 Eur. Atlikti darbai už 87440,32 (įskaitant trečiasias šalis) teisiškai įregistruoti, avanso likutis padengtas.

Įvertinus visą situaciją UAB „Kauno dujotiekio statyba“ bankroto administratoriui patikslintas finansinis reikalavimas sudarytų 50438,62 Eur.

3. Užbaigus projektą iki 2017 m. sausio 1 d. prie vandentiekio ir nuotekų tinklų reikėjo prijungti finansavimo sutartyje su APVA nurodytą gyventojų skaičių. APVA įvertinusi projekto ataskaitą konstatavo, kad projekto Vykdytojas prie vandentiekio tinklų neprijungė nustatyto skaičiaus gyventojų, konstatavo pažeidimą ir apskaičiavo finansinę korekciją – grąžinti ES paramos lėšų 303 273,93 Eur. Bendrovė nesutiko su sprendimu ir pateikė skundą Vilniaus apygardos administraciniam teismui dėl LR Aplinkos ministro 2017 m. rugpjūčio 31 d įsakymo Nr. D1-718 panaikinimo.

2018 gegužės 28 d. Vilniaus apygardos administracinis teismas nusprendė patenkinti pareiškėjos UAB „Giraitės vandenys“ skundą ir panaikinti Lietuvos Respublikos aplinkos ministro 2017 m. rugpjūčio 31 d. įsakymą Nr. D1-718 „Dėl Europos Sąjungos finansinės paramos ir bendrojo finansavimo lėšų, skirtų projekto Nr. VP3-3.1-AM-01-V-02-025 vykdytojui uždarajai akcinei bendrovei „Giraitės vandenys“, grąžinimo“ ir 2017 m. rugsėjo 15 d. Lietuvos Respublikos finansų ministerijos sprendimą Nr. (24.16)-5K-1717287)-6K-1705669.

**10. Įmonės veiklos planai ir prognozės**

UAB „Giraitės vandenys“ 2019 m. veiklos planas ir prognozės pridedami prie šio Metinio pranešimo.

Pagrindiniai tikslai išdėstyti plane:

▪ toliau tęsti ir vykdyti geriamojo vandens kokybės gerinimo programą, įrengiant geriamojo vandens gerinimo įrenginius ir mažiausiai (iki 200) gyventojų turinčiose gyvenvietėse;

▪ aktyviai dalyvauti, įgyvendinant ES lėšomis vykdomus Nemuno aukštupio baseino investicinio plano projektus, dumblo panaudojimo Lietuvoje projektus ir kitus aptarnaujamoje teritorijoje įgyvendinamus vandentvarkos projektus;

▪ siekti, kad prie naujų vandentiekio ir nuotekų tinklų būtų prijungti visi suplanuoti gyventojų įvadai ir išvadai;

▪ ypatingą dėmesį ir toliau skirti atsiskaitymų kontrolei ir skolų išieškojimui.

**11. Informacija apie įmonės tyrimų ir plėtros veiklą**

Veiklos planai ir darbų aprašymas išdėstyti Kauno rajono savivaldybės tarybos 2018 m. spalio 25 d. sprendimu Nr. TS-286 patvirtintame UAB „Giraitės vandenys“ 2019–2021 m. veiklos plane.

**12. Informacija apie finansinės rizikos valdymo tikslus, naudojamas apsidraudimo priemones, kurioms taikoma apsidraudimo sandorių apskaita, ir įmonės kainų rizikos, kredito rizikos, likvidumo rizikos ir pinigų srautų rizikos mastą, kai įmonė naudoja finansines priemones ir kai tai yra svarbu vertinant įmonės turtą, nuosavą kapitalą, įsipareigojimus, pajamas ir sąnaudas**

Bendrovė finansinių priemonių – akcijų, obligacijų, investicinių fondų vienetų ar kitų teisių bei įsipareigojimų neturi.

**Informacija apie UAB „Giraitės vandenys“ vadovą, valdybos narius, stebėtojų tarybos narius:**

1. UAB „Giraitės vandenys“ administracijos vadovas – Gitis Urbelis, direktorius. Gitis Urbelis kitų vadovaujamų pareigų kitose įmonėse neina ir nėra jokios kitos įmonės valdymo arba priežiūros organo narys. Pagrindinė Gičio Urbelio darbovietė – uždaroji akcinė bendrovė „Giraitės vandenys“, jo pareigos – direktorius.

UAB „Giraitės vandenys“ įmonės kodas 159702357, buveinė: Topolių g. 5, Giraitės k., Užliedžių sen., Kauno rajono savivaldybė.

1. UAB „Giraitės vandenys“ valdyba nesudaroma.
2. UAB „Giraitės vandenys“ stebėtojų taryba nesudaroma.

Visuotinis akcininkų – Kauno rajono savivaldybės tarybos – susirinkimas yra aukščiausias uždarosios akcinės bendrovės „Giraitės vandenys“ valdymo organas.

L. e. direktoriaus pareigas Gitis Urbelis